Dum residerem ego Hugo Lingonensium, Deo favente, presul, in cenobio Sancti Petri Besuensis, VIIII k. martis die sexta feria, adiit presentiam nostram Alvisus prior monasterii sancti Marcelli martiris Cabilonensis, cum suis fratribus, humili postulans prece quatinus ecclesiam Sancti Georgii in Floriaco sitam eis concederemus, quod injustum nullo modo nobis videri debuit, presertim cum et in ipsis voluntatis bone conspiceremus fervorem, nosque, si eandem juvare bonam nitamur voluntatem, non dissimili remunerandos premio. Est siquidem tanta benegnissime excellentia caritatis, quod si adhuc bonum opus per te fragilitate deturbante perficere nequis, in alio idem juvare et fovere si velis, tuum profecto bonum reddis, ad quod non operando sed amando extenderis. Hinc David, ille beatus humilis et innocens rex, et propheta eximius, cupidinem desiderii mandatorum Dei omni sibi in tempore inesse denuntiat, probare nimirum curans, nequaquam eum premio frustrari beatitatis, quem et si non effectus operationis, ante materni tamen oculos inspectoris gratissimum munus bone sue commendat voluntatis. Unde notum fieri cunctis volumus fidelibus, quod prefatam ecclesiam, juxta petitionem jam dictam, gloriosis apostolis Christi Petro atque Paulo, sanctoque martiri Marcello concessimus, cum omnibus appendiciis ejus, canonica nobis tautummodo retenta justicia. Concessimus etiam prescripto Alviso priori motionem ejusdem ecclesie, alias in eadem parochia. S. domni Hugonis episcopi, qui hoc privilegium fieri jussit et confirmavit. Sign. domni Josberti, abbatis Besuensis; S. Benedicti, monachi; S. Alvisi prioris; S. Geraldi, monachi; S. Bernardi, monachi; S. Adalfredi, monachi; S. Germundi, decani; S. Bernardi decani; S. Alduini, militis.